**Χαιρετισμός Αντιδημάρχου Αμμοχώστου Χρύσανθου Ζαννέττου**

**στην εκδήλωση τιμής και μνήμης για τις θλιβερές επετείους Ιουλίου – Αυγούστου 1974**

Δημοτικό Πάρκο Αγίου Ιωάννη ΚΑΙΣΑΡΙΑΝΗΣ «ΤΑ ΞΥΛΙΝΑ»

Κυριακή 31 Ιουλίου 2022

………………………………

………………………………

………………………………

Εκλεκτοί προσκεκλημένοι,

Φίλες και φίλοι,

Συμπατριώτισσες, συμπατριώτες,

Είναι με ιδιαίτερη χαρά που βρίσκομαι εδώ, στην Αθήνα, εκπροσωπώντας τον Δήμο Αμμοχώστου, στην εκδήλωση τιμής και μνήμης για τις θλιβερές επετείους του Ιουλίου και Αυγούστου του 1974, που διοργανώνει η Ένωση Κυπρίων Προσφύγων Ελλάδας, και πραγματικά αξίζουν θερμά συγχαρητήρια γιατί μέσα και από τέτοιες εκδηλώσεις κρατείτε την μνήμη ζωντανή, και την φλόγα του αγώνα μας αναμμένη.

Συμπατριώτισσες, συμπατριώτες,

Φίλες και φίλοι,

Τέτοιες μέρες οι θύμισες θεριεύουν. Ζωντανεύει ξανά στη μνήμη μας το καλοκαίρι του 1974. Η προδοσία, οι ανοιγμένες κερκόπορτες, η μπότα του τούρκου εισβολέα, ο όλεθρος και ο θάνατος, οι πρόσφυγες στα αντίσκηνα, οι φωτογραφίες αυτών που δεν γύρισαν ποτέ. Ακόμα κι αν τα χρόνια που πέρασαν έγιναν πάρα πολλά, ακόμα κι αν πολλοί από εμάς αφέθηκαν να ξεχάσουν (και ορισμένοι, πρέπει να πω, θέλησαν να ξεχάσουν), η αλήθεια είναι ότι, τέτοιες μέρες οι πικρές μνήμες επιστρέφουν. Ο πόνος για τους αδικοχαμένους θεριεύει και γίνεται αβάσταχτος.

Όμως την ίδια ώρα θεριεύει και η περηφάνια, το καμάρι για όλα τα παιδιά του λαού της Κύπρου που έτρεξαν στο κάλεσμα της πατρίδας κι απέδειξαν το μεγαλείο της ανθρώπινης ψυχής. Χωρίς ταλαντεύσεις και διλήμματα. Αδιαφορώντας για τη ζωή τους και οπλισμένοι μόνο με τη δύναμη αυτού που παλεύει για το δίκιο του, έστω κι αν ήξεραν ότι η μάχη ήταν άνιση και προδομένη, αποδεικνύοντας την αγάπη τους για την πατρίδα στην πράξη, και όχι στα λόγια.

Για όλα τα παιδιά του κυπριακού λαού που έδωσαν τη ζωή τους για την υπεράσπιση της Δημοκρατίας και της Ελευθερίας της Κύπρου δεν αρκούν μόνο τα μνημόσυνα και ένας ετήσιος, οφειλόμενος φόρος τιμής και μνήμης. Πάνω από όλα τους οφείλουμε μια τίμια υπόσχεση ότι η θυσία τους δεν πήγε χαμένη. Ότι το δίδυμο ιμπεριαλιστικό έγκλημα της Χούντας των Αθηνών, της ΕΟΚΑ Β’ και των αμερικανο-νατοϊκών συμμάχων, σε βάρος της Κύπρου δεν θα δικαιωθεί. Ότι η διχοτόμηση δεν θα γίνει η επόμενη σκηνή του δράματος. Ότι δεν θα αφήσουμε τον τόπο μας να βουλιάξει μέσα στην κινούμενη άμμο της σημερινής κατάστασης, με την ψευδαίσθηση ότι «είναι καλύτερα να μείνουμε όπως είμαστε», αφού ούτε καλύτερα είναι, ούτε πρόκειται να μείνουμε όπως είμαστε.

Τρανταχτή απόδειξη αποτελούν οι ενέργειες της Τουρκίας και των εγκάθετών της στα κατεχόμενα, που εδώ και δύο χρόνια συντελούνται. Το άνοιγμα της περίκλειστης περιοχής, το πικνίκ στην χρυσή παραλία μας, η άρση του στρατιωτικού καθεστώτος ενός τμήματος της περίκλειστης πόλης της Αμμοχώστου. Πρόκειται για μονομερή δημιουργία νέων τετελεσμένων στο Βαρώσι, τα οποία συνιστούν άλλο ένα βήμα προς την πλήρη εξουδετέρωση των ψηφισμάτων του Συμβουλίου Ασφαλείας τα οποία απαιτούν επιστροφή των νόμιμων κατοίκων των Βαρωσίων, υπό την προσωρινή διοίκηση των Ηνωμένων Εθνών.

Είναι ολοφάνερο ότι ο εποικισμός μιας πόλης που εδώ και 48 χρόνια παρέμενε άδεια για να αποδοθεί στους νόμιμους κατοίκους της στην πραγματικότητα πλήττει καίρια την όποια προσπάθεια για συνολική επίλυση του Κυπριακού. Είναι για αυτό που αναμένουμε από τη διεθνή κοινότητα να αντιδράσει άμεσα και αποφασιστικά, αν πράγματι επιθυμεί την επίλυση του Κυπριακού.

Πρέπει η δική μας πλευρά να αναλάβει άμεσα πρωτοβουλίες, ικανές είτε να συνετίσουν την Τουρκία και να την αναγκάσουν να επιστρέψει στο τραπέζι των συνομιλιών, είτε να την εκθέσουν ως τη μοναδική υπαίτιο για τη μη επίλυση του Κυπριακού. Δυστυχώς, για την πλευρά μας και ιδιαίτερα για εμάς τους Βαρωσιώτες, ο συμβιβασμός με το παρατεταμένο αδιέξοδο αποδεδειγμένα πλέον διευκολύνει την Τουρκία στους άνομους στόχους της που οδηγούν στην απώλεια του Βαρωσιού και στην οριστική διχοτόμηση.

Εκλεκτοί προσκεκλημένοι,

Φίλες και φίλοι,

Νέες συμφορές και δεινά περιμένουν τον κυπριακό λαό αν συμβιβαστούμε με την τουρκική κατοχή και τη διαίρεση του νησιού μας. Ούτε μια άδικη λύση, ούτε η διχοτόμηση αποτελούν επιλογές για τον κυπριακό λαό. Μόνο με την απελευθέρωση και επανένωση του νησιού μας θα βρουν δικαίωση οι νεκροί, και θα βρουν λύτρωση όσοι κουβαλούν ακόμα το μαρτύριο του 1974.

Ελληνοκύπριοι και Τουρκοκύπριοι θα μπορούμε να υπολογίζουμε στο μέλλον μόνο όταν διασφαλιστεί ότι θα το ζήσουμε μαζί. Ότι θα το ζήσουμε στα πλαίσια λύσης που θα τερματίζει την κατοχή και τον εποικισμό. Που θα αποκαθιστά την κυριαρχία, την ανεξαρτησία, την εδαφική ακεραιότητα και την ενότητα της Κυπριακής Δημοκρατίας. Λύση βασισμένη στα Ψηφίσματα των Ηνωμένων Εθνών, τις Συμφωνίες Υψηλού Επιπέδου, στο Διεθνές και Ευρωπαϊκό Δίκαιο. Λύση που θα αποκλείει τα όποια εγγυητικά ή δικαιώματα επέμβασης στα εσωτερικά ζητήματα της χώρας από ξένες δυνάμεις. Λύση που θα επανενώνει το έδαφος, το λαό, τους θεσμούς και την οικονομία στο πλαίσιο μιας διζωνικής, δικοινοτικής ομοσπονδίας με πολιτική ισότητα όπως αυτή περιγράφεται στα κείμενα των Ηνωμένων Εθνών. Λύση που θα οδηγεί σε ενωμένο κράτος, συνέχεια της Κυπριακής Δημοκρατίας.

Η επίτευξη μιας τέτοιας λύσης, θα είναι και το καλύτερο μνημόσυνο για όλους αυτούς που αγωνίστηκαν και θυσιάστηκαν για τη δημοκρατία και την ελευθερία της Κύπρου, θα είναι ο καλύτερος φόρος τιμής σε όλα εκείνα τα παιδιά που πότισαν με το αίμα τους την κυπριακή γη.

Ως Δήμος Αμμοχώστου, συμμεριζόμαστε την θλίψη, την απογοήτευση και τον θυμό που νοιώθουν οι Βαρωσιώτες, και όχι μόνο, παρακολουθώντας ξανά και ξανά, κομμάτι - κομμάτι τον βιασμό της πόλης μας από τους κατακτητές. Η αβάσταχτη πίκρα, είναι το αίσθημα όλων των Αμμοχωστιανών. Τα αναπάντητα ερωτήματα είναι για όλους μας το ίδιο βασανιστικά. Παρά ταύτα, πρέπει να βρούμε μέσα μας τη δύναμη, την ελπίδα και την αγωνιστικότητα για να συνεχίσουμε τον αγώνα που θα μας οδηγήσει το συντομότερο δυνατόν στην επιστροφή στην πόλη μας μέσα σε συνθήκες ασφάλειας και ειρήνης.

Οι μέρες που περνά ο τόπος μας, και ιδιαίτερα η Αμμόχωστος, είναι ίσως οι πιο κρίσιμες στην ιστορία του πολιτικού μας προβλήματος. Ως εκ τούτου, πρέπει όλες τις πολιτικές δυνάμεις του τόπου να συμβάλουν με κάθε τρόπο έτσι ώστε να χαραχθεί επιτέλους μια κοινή πορεία για να αποτραπεί το επόμενο βήμα προς την οριστική διχοτόμηση της πατρίδας μας. Ταυτόχρονα, όλος ο προσφυγικός κόσμος, ο λαός και η πολιτική ηγεσία πρέπει να σταθούν πάνω από τις όποιες διαφορές, και παραμένοντας συνεπείς σε όσα διακηρύσσαμε ως Κύπρος τα τελευταία 48 χρόνια, να καταφέρουμε να παρέλθουν αυτές οι πολύ δύσκολες στιγμές για να φέρουμε την επανένωση, την ειρήνη και την ευημερία στην Κύπρο για ολόκληρο τον κυπριακό λαό, Ελληνοκύπριους, Τουρκοκύπριους, Αρμένιους, Μαρωνίτες και Λατίνους.

Τιμή και δόξα στους ήρωες μας.

Τιμή και δόξα σε όλα τα παιδιά της Κύπρου που εκείνο το μαύρο καλοκαίρι του 1974, έγιναν το λίπασμα της ελευθερίας.

Σας ευχαριστώ.